Мен къабаатлы саям ойле адамны, 
Халкъпервер достларнынъ ёлундан кетмесе. 
Арам, — деп саям мен тендеки къанны, 
Джефакяр халкъычюн аямай тёкмесе. 


Эр дакъкъа бир девран, 
Яшамагъа биль! 


Эр саат омюрнинъ ольчюси, изи... 
Янык» кельгенде — агъламагъа биль. 
Бахтлы куньлерде сен шадлан ве куль! 


Билял Мамбет 

ИЛЯХИЙ ИЛЬХАМ САИБИ 


Къырымтатар эдебиятында силинмез из къалдыргъан 
шаиримиз Билял Мамбет корюмли иджаткяр оларакъ 
кечкен асырнынь 60-нджы йылларында мейдангъа чы- 
къа ве чокькһа бармай озюнинъ махсулдар иджадынен эм 
буюклер, эм балалар шаири оларакъ таныла. 1970 сенеси 
окъуйджылар шаирнинъ «Ягьмур» адына биринджи ши- 
ирлер джыйынтыгъыны окъумагъа наиль олдылар. Ондан 
сонъ бири-бири артындан онынъ «Анамнынъ тюркюси» — 
1973 с., «Баарь нагьмелери» — 1975 с., «Тылсымлы сан- 
дыкъ» — 1977 с., «Тёпемизде кунеш» — 1981 с., «Япракь 
устюнде тамчылар» — 1983 с., «Дагъ лялеси» — 1985 с., 
«Меним истегим» — 1988 с., «Къоз эфсанеси» — 1995 с. 
киби шиирлер, поэмалар, эфсанелер джыйынтыкълары 
дердж олундылар. 

Сюргюнликте экенде Билял Мамбетнинъ «Папий 
голю» — 1971 с., «Медиханынъ тайчыгъы» — 1979 с., 
«Али ве Аюв» — 1986 с. киби китаплары озьбек тилинде, 
«Конь озорной» — 1986 с. бала шиирлери джыйнтыгъы 
рус тилинде басылды. 

Эдипнинъ озь фаалиети девамында балалар ве буюклер 
ичюн язгъан эфсанелери топлу алында джыйынтыкъ ола- 
ракъ «Дагъ чокърагъы» адынен 2008 сенеси дердж олун- 
ды. Олар балаларгъа ана- Ватангъа, аяткъа, озь халкъына 
терен севги ашлай, генчликни досткъа садыкълыкъ рухунда 
тербиелейлер. 

2013 сенеси исе Билял Мамбет бабасы Ашыкъ Бекир 
дедеден чокь йыллар эвельси язып алгъан «Керем ве Аслы- 
хан» дестаны окъуйджыларгъа биринджи дефа такъдим 
ЭТИЛЬДИ. 

2017 сенеси Билял Мамбетнинъ «Чокъракъ» адлы сай- 
лама эсерлер китабыны окъумагъа наиль олдыкъ. Бу буюк 
колемдеки салмакълы джыйынтыкътаки эсерлер озь мевзула- 
рына коре болюклерге болюнген алда такъдим олунгъанлар. 

Билял Мамбет февраль 2-де 1935 сенеси Судакънынъ 
энъ корюмли, дюльбер манзаралы койлеринден бири 
« Къоз»да ДОГЪДЫ. 

Сюргюнликте Самаркъанд виляетининъ Каттакъур- 
гъан районына тюшти. Анда орта мектепни битирген сонъ 
Самаркъанд тиджарет институтына кирди ве 1959 сенеси 
онынъ джемаат ашы боюнджа технолог-муэндис болюгини 
битирди. Чырчыкъ, Ташкент шеэрлеринде чалышты. 

Эдип асылында та мектеп чагъында талебе экенде шиир- 
лер язып башлай ве 1957 сенеси чыкъып башлагъан «Ленин 
байрагъы» газетасынынъ фааль муэллифлеринден бири ола. 
1965 сенеси газетагъа ишке давет олуна. 1990 сенеси Къы- 
рымгъа къайта ве чалышмакъны мында нешир этильген 
«Достлукъ» — «Къырым» газетасында девам эте. 

Пек чокъ чекишме ве зорлукъларнен ана-Ватанларына 
къавушмакъта олгъан ватандашлары акъкъында макъале- 
лер, очерклер, шиирлер яза. Халкъынынъ гонълюни котер- 
меге тырыша. 

Якъында бир ислямий сайтта окъудым: мешур уле- 
ма Къайбулла ас-Саламдан: «Насыл адам акъкъында 


«029 4 а 


Дуйгъуларым 


дженнетли адам демек мумкюн?», — деп соралгъанда о: 
«Эйиликшынас адам акъкъында!», — деп джевап берген. 
Бу сёзлернинъ асыл манасы шу ки, дженнетли адам даи- 
ма башкъаларына яхшылыкъ япмакътан зевкъ, сефа алып 
яшай, кимгедир эйилик япар экен, бундан менфаат бек- 
лемей. 

Керчектен де, адамлар бири-бирлери акъкъында чешит 
фикирде олалар. Бир чешит яхшы лафларны аз адам акъ- 
къында эшитмек мумкюн. Мен Билял агъанен 1977 сенеси 
танышкъан олсам, бу куньге къадар бу зат акъкъында бир 
де бир осал лаф эшитмедим. Валлайи, озьлерининъ тюр- 
лю-тюрлю ошек-гъыйбетлеринен танылгъан фитнеджилер 
биле онъа бир тюрлю ярлыкъ япыштырып оламадылар. 

Энди баягъы йыллар арамызда джисмен олмаса да ру- 
хен тири юрьген шаиримиз Билял Мамбет акъкъында лаф 
кеткенде оны корьген-бильгенлер китаплар ве эсерлеринден 
де эвель инсаниетлик мектеби акъкъында итирам иле ай- 
тып башлагъанларынынъ себеби шунда олса керек. Гъает 
йымшакъ табиатлы бу адамнынъ давушы къычырувгъа 
кечкенини ич де корьмеген эдим. Эвлерине эр сефер бар- 
гъанда къорантадакилерине олгъан муамелесинден айретле- 
не эдим. Бир десте хасталыкъларындан отьрю къаве ичмек 
ясакъ экенини яхшы бильсе де, «мусафирге къаве пишир- 
сенъиз, бельки бизге де бир ютумчыгъы тиер» дие озюне 
де сорагъаны бугуньки киби козюм огюнде. Къызларына я 
да уйкен торунына насылдыр ишни авале этмек заруриети 
пейда олса, буны муляйимликле, санъки риджа эткен киби 
айта эди... 

Билял агъанынъ аяттаки бакъышлары, текрарланмаз 
мерхамети, озюне хас муамеле медениети бир талай эсерле- 
ринде акс олунгъандыр. 


Бу озен мен киби асретми экен, 
Эниште беклеген ёлдашы бармы? 
Ёкъса кенъ ёлуны баскъанмы тикен, 
Ёкъса дагъ этеги онынъ ичюн тармы? 


Не ичюн гъамлы о, не ичюн чапа 
Е лунда расткельген шейни сындыра 
Анъладым акъа о акъшам ве саба, 


Инсандай озюне кенъ ёл къыдыра... 
(«Ел къыдыра», 1965 с.) 


Билял Мамбет шиириетининъ баш мевзусы севгидир, 
ве бу севги — «Кокке бой созгъан сельбилер юрту»на, «эм 
къуванчы, эм дерди бар» халкъына, «ананынъ хош тюр- 
кюси»не, «тепесиндеки кунешине», «гольде тынып сув 
периси» киби яресине, тувгъан Къоз коюнде намлы ин- 
сан, бабасы Ашыкъ Бекирден эшиттиги эфсанелернинъ 
къараманларына олгъан севгидир. 

Онынъ бир сыра шиирлерини севги монологы саймакъ 
мумкюн. Яни севдалыкъ яныгъыны чеке, яна куе. Бир чокъ 
шиирлеринде севгилисине къавуша, юрегини атеш киби 
якъкъан дуйгъуны — севги дегенлери бу экен, деп тааджип- 
лене. 

«Дуйгъуларым» деп адландырылгъан шиирлер эсасен 
яшлар арасындаки атешли севгиге багъышлана. Оларда 
эдип севги эбедийдир севмеге биль демек истей. Бу мукъ- 
аддес дуйгъунынъ инсанны джесюрликке, федакярлыкъкъа 
давет эткен тылсымлы, гизли къуветини, фентини кось- 
термеге тырыша. Бу шиирлерни дикъкъатнен окъуркенмиз 
эдипнинъ эсерлеринде севмек аяттыр, яшамакътыр, куреш- 
мектир демек истегенини анълаймыз. 

Билял Мамбет яресине «сени кимсе севип оламаз мен 
киби» дегенде инанасынъ, чюнки онынъ ашкъы иляхий, 
гъарезсиз ашкътыр. О севгилисине «сенинъчюн бир заман 
йылдызлар сырыдай гизли къаламам» дей. 


Бир данем, йылдызым, дединъ сен бир кунь 
Корюшкен кунюмиз озен боюнда. 

Адамны йылдызгъа бенъзетмек мумкюн, 
Ишхане, тарлада... 

Эмек къойнунда. 


Лякин мен, севгилим, сенчюн бир заман, 
Иылдызлар сырыдай гизли къалалмам. 
Асретлик азабын мен ич чекалмам, 
Зоре киби бир озюм яшап олалмам. 


(«Яшап оламам», 1972 с.) 


Онынъ эсерлерини окъуркенмиз шаир къараманлары- 
нынъ сымаларыны яратувда аятий мисаллерге бельсенге- 

нини, яни аятта яхшы адамлар чокълар, деген гъаени огге 
сюргенини коресинь. 

Онынъле, бу акъта бир кере субетлешкенде: «бир дане 
душманынъ олса да — чокъ, яманнынъ бир къылыгъы да — 
арткъач», деп нафиле айтылмагъаныны бедиий левхалар 
иле косьтереджегим келе... 


Кунеш джумлеге бир чешит бакъа. 
Айырмай о ич де акъны-къараны. 
Нурынен улькеге гуль, чечек такъа, 
Айырмай бахтлыны, 

Эм гонълю яраны. 

Чюнки о озюнде гъарезлик тутмай, 
Къальби кенъ, 

Багърына чокъ шей сыгъдыра, 
Булут къапласа да, ерни унутмай, 
Булут арасындан шавле ягъдыра. 


(«Кунеш джумлеге бир чешит бакъа...» ) 


2009 сенеси, апрель 28-де Билял агъанынъ дженазе- 
синде Риза Фазыл мерхумнен ведалашаракъ: «Языкъ, 
чокъ языкъ... Озюни зорнен аякъта тутып тургъан эдеби- 
ятымызнынъ даа бир багъанасы йыкъылды», — деген эди. 
Акъикъатен де ойле. Чюнки Билял агъанынъ шиирлери 
тегиз, саде тильде, меракълы шекильде, инсан психология- 
сыны терен бильген алда язылгъандыр. Онынъ эсерлерин- 
де Ватангъа севги, душмангъа нефрет киби чизгилер гъает 

терен фельсефий тарзда берилелер. О озь Ватаныны, хал- 
къыны пек севе эди. Бу севгини озь эсерлеринде инсаннынъ 
юрегине барып токъуныджы сёзлер иле бермеге биле эди. О 
озь тувгъан кою Къоз ве онынъ дживарларыны корюнъиз 
насыл тарифлеи: 


Къакълыкъ къаянынъ дереси 

Къоздан Отузгъа кетсенъ, ёлу айланчыкъ 

Даа Ор башкъа етмезден бир голь бар — Балчыкъ 
Сол тарафта Порс къая, сагъдаки Пандаз 

Онынъ арты Къушкъая кетсенъиз бираз. 
Балчыкъ гольге етмезден ёл кете сагъгъа, 

О ёл сени кирсетир къоджа ормангъа. 

Ё л эп ашагъы кете, вира дерелик, 

Осе чешит мейвалар джевиз ве эрик... 
Къапкъаянынъ дереси дейлер бу ерге, 

Тюшип чыкъайым десенъ батасынъ терге. 
Аджджы алма, фындыкъ, кираз, корип шашарсынъ, 
Дерсинъ бир эфсане ильде яшайсынъ. 


Иште, эдебиятны иманлы адамлар — къальби пак, къа- 
леми элял олгъан иджаткярлар яраталар. Шаир ве языджы- 
лар — иляхий ильхам саиплери, табиат ве джемиетнинъ 
тылсымлы кучьлери, омюрнинъ ишанчлы кучьлеридир. 
Оларнынъ эсерлери де, озьлери де эбедийдир. 

Эрвин Бекиров 

Кене гурьленип чечеклер ачты, 

Учь баарь бирликте биз омюр сюрдик. 
Бу зевкълы аяткъа кунеш нур сачты, 
Енъишлер артындан енъишлер корьдик. 


Козьлеринъ кене шай алевли яна, 
Дудагъынъ анъдыра багъча гулюни. 
Акъ юзюнъ баарьдай шенъ келе манъа, 
Къайсы гуль ярашмаз озь бульбулине? 


Акълымда о куньлер, сен кельген баарь, 

Бир топ гуль узаттым, къувандынъ, кульдинъ. 
Баарьлер келир ве кетерлер текрар, 

Сен манъа омюрлик къалмагъа кельдинь. 


19026. 

[онълюм бир денъиздир, севгим бир далгъа, 
Къальбимде елькенли хаяллар кезер. 

Ильк севги ашкъынен чыкътым мен ёлгъа, 
Юрегим гуллернинъ къокъусын сезер. 


Гуллер бу — биз къургъан юртнынъ нагъышы, 
Гуллер бу — омрюмиз, яшлыгъымыздыр. 
Дживан къыз, ёлума ёлдашсынъ яз-къышы, 
Кель, эль бер, севгинънен гонълюмни джоштыр. 


1970 е, 

Бугунь мен саильде кезинген заман 

Энъ назик ислернен хаялгъа далдым. 
Къанатлы къуш киби чырпынып тургъан 
Далгъалар елинен бол нефес алдым. 


Раатлыкъ бильмеген о алтын ялы 
Къарарсыз шенъ олып корюнди манъа. 

ШУ заман акълыма тюшти: «Далгъалы 
Сачларынъ бар, дюльбер!» — дегеним санъа. 


Мавымсы денъизнинъ аэнк-садасы 

Сен севген тюркюни анъдырды бирден. 
Козюнънен ренке-ренк бу сувнынъ боясы, 
Озю де, сен киби пек джошкъун экен. 


1956 с. 

Биринджи эвлядымыз Эрдынч 
догъгъанда язылгъан шиир 


Эй сени, аналыкъ! 

Чокъ шенъсинъ корем, 

— Баламчюн къальбимни, 
Дюнямны — берем 

Деген мана бар. 

Эки козюнъде 

Бар кунеш шавлеси, 
Огьлунъ юзюнде. 

Санки багърынъа 
Кунешни алгъансынъ, 

Эй сени, аналыкъ! 
Къуванчкъа толгъансынъ. 


1002.6. 


Әр 14 42—— 


Дуйгъуларым 


Кунешнинъ шавлеси балкъылдап алды, 
Пенджеренъ огюнде 

Чокъ айретлендим. 

Айтаджакъ сёзлерим тилимде къалды, 
Таш басамакълардан якъынджа эндим. 
Аджайип къокъугъа бурюнген эди 
Акъшам сефаларынъ... 

Яйылгъан оськен. 

Балкъылдап алгъан да, шавле дегиль де, 
Эй, ёсмам, шавлели гуль черенъ экен. 


1988 с. 


—— 15 420— 


Билял Мамбет 


Бизлерге достлар чокъ ярдым эттиги, 
Акълынъда турамы яшлыкъ чагъларда. 
Эвимиз ёкъ эди, 

Эль тутты отькен, 

Достлар кучь берди, 

Юрьдик алемде. 

Достлар ярдымындан 

Биз дерман алдыкъ, 

Чалыштыкь, 

Достлар олды таянч, аркъа. 

Аятта даима берабер къалдыкъ, 
Шунынъчюн борджлымыз дост эм де халкъкъа. 


1986 с. 


——— 16 42—— 


Дуйгъуларым 


Чекильди гедженинъ къара пердеси, 
Койчикке сепильди кунеш нурлары. 

Уянды чевреде аят нешэси... 

Гоньлюмни джоштырды бульбуль йырлары. 


Биль, сен яр, хатрымда, чокъракъ башында 
Къуванчлы акъшамнынъ къанат кергени, 
Шайлы къыз отурып орман ташына: 

— Мен сени юректен севем, — дегени. 


1962 с. 


---4У 17 «-- 


Билял Мамбет 


Чименликте бульбуль отькен сабасы... 
Махзун сеси орталыкъкъа дагьылды, 

— Ничюн отти, ничюн гъамлы садасы?.. 
Билем севген яресини сагъынды? 


ШУ сес кельген чименликте юрьдим мен. 
Таныш эзги къулагъымда инъледи, 

Озь бульбулим, севгилимни корьдим мен, 
Манъа асрет... 

с> 

Иырларыны динъледим. 


1972 є, 


Әр 18 4 -- 


Дуйгъуларым 


Тек мени бекле, 

Тез етер барырым, 

Ортада булунгъан дагъ, ташкъа бакъма. 
Асретлик ашкъындан къуртарыр алырым, 
Тек сейле, 

Севем де, 

Къальбимни якъма. 

Ерден ёл тапмасам, семагъа къалкъарым, 
Бир къушчыкъ олурым, 

Такъарым къанат. 

Чаресин тапарым, 

Сув олып акъарым, 

Инан сен, 

Эр-йигит олмалы инат. 


1984 с. 


---4У 19 420—— 


Билял Мамбет 


Сенинъ къушчугъынъны къафестен учурдым, 
О да меним киби асреттир, дедим. 
Хаялда оны дагълардан кечирдим, 
Керчеги, 

Беклейим... 

Къалдым мен кендим. 

Динъле сен, 

Ашыкъып кельмесенъ эгер?! 

Беклейим, гузелим... 

Кель, сен кеч къалма, 

Кин тутмакъ санъа ич ярашмаз, дюльбер, 
Беклейим, 

Тездже кель, 

Шай залым олма. 


1992 е. 


Әр 20 42 


Билял Мамбет 


Япракълар саврулып тёкюльген ерде 
Сечтим мен къаранъны 

Кеч кузь маалинде. 

Вакъыт даа кечь дегиль, 

Дегиль эм эрте, 

Бир топ гуль алланды шу ань элинъде. 
Тереклер сарарып япрагьын тёккенде, 
Сен бу тазеликни не ерден таптынъ? 
Бильмейим, 

Кунеш къыр артына отькенде, 
Къальбимни аямай атеште якътынъ. 


1984 с. 


Әр 22 «-- 


Дуйгъуларым 


Арыкънынъ боюндан бир топ нанени, 
Къопарып алдынъ да, 

Одама кирдинъ. 

Нанени къокъладынъ, 

Шашырдынъ мени, 

ШУ махзун черенъде гурь шенълик корьдим. 
Нане джоштурдымы, 

Екъса мен, дюльбер, 

Къальбинъ къальбимден сыджакълыкъ алдымы? 
Бердигим бу суаль догьрумыз.. 

Джевап бер, 

Екъса тек манъа шай корюнген эдими? 


1984 с. 


Билял Мамбет 


Сен юрьген бу ёллар къальбиме якъын, 
Энди мында мен пайнаозюм юрем. 
Чименлик къаплагъан койнинъ эр якъын, 
Козьлер къуванч толу, 

Чеврени сюзем. 

Дагъ-ташлар, 

Тереклер, 

Бутюн табиат... 

Сени хатырлата бутюн бу барлыкъ. 
Асрамакь керекмиз, 

Чин севгимизни, 

Сенмесин эвимде сен якькһан ярыкъ. 


1055 С. 


Әр 24 «-- 


Дуйгъуларым 


Куньджюлик недир о, 

Аслы бильмейим, 

Куньджилик менден чокъ йыл сонъмы догъгъан. 
Ич бир ань куньлемек фикрине кельмейим, 
Базылар дей: 

— Эй, агъызы ачыкъ огълан. 

Лякин динъле сен къальбимни бильсенъ, 
Сеферге ёллап да, 

Тек озюм къалмам. 

Биревге джильвенен бакъкъанынъ корьсем, 
Куньлемем, 

Лякин ич даянып олмам. 


1985 с. 


Билял Мамбет 


Узакъ ёлдан кельдим, 

Пек ёргъун эдим, 

Козьлерим юмула, юкълайджам шу ань. 
Атешли джильвенен бакъкъанда кендинъ, 
Е ргъунлыкъ савушты, 

Бу керчек, 

Инан! 

Санки, мен олгъаным эвде, кунь бою 
Не ел, 

Не эмек... 

Раатлыкъ куню. 

Яныма кельдинъ сен, 

Дал-фидан боюнъ, 

ШУ джильвенъ ёкъ этти, 

Е ргъунлыкъ юкюмни. 


10856, 


--А% 26 а42—— 


Дуйгъуларым 


Акълымда даима шу ёлчыкъ тура, 
Эр куню хаялнен кечем о ёлны. 
Тюшюнем, юрегим теляшнен ура, 
Аман коксюме къоям къолумны. 
Дюкюльдей, 

Мени ич динълемек истемей, 
Беклейим, 

ШУ ёлчыкъ узакъ... 

Е къ такъат. 

Мендеки ойлар да тюкенмей, 
Битмей, 

Не вакъыт шу ойлар олурлар акъикъат? 


1982 с. 


Билял Мамбет 


Къар киби сувукълыкъ тюшти арагъа, 
Айрылыкъ куньлери ис эттим буны, 
Арада ёл узакъ, бакътым картагъа, 


Янълыштым, тюзетмек мумкюнми оны?!. 


Кунь келир бу къарлар ирип де кетер, 
Гуллерге ерини бошатыр тикен. 
Акъкъан сув чеврени багъ-багъча этер, 
Биздеки сувукълыкъ битерми экенз.. 


Әр 28 5 — 


12816 


Дуйгъуларым 


Огюмде сырымлар, къаялар-дагълар, 
Къар иле орьтюнген Эльтиген яйлясы. 
Энъиште къалдылар багъча эм багълар, 
Корюнмей атта бир терек талдасы. 


Дагъ ёлу узана, эп огге кете, 
Асретим корьмеге зейтюн козьлерни. 
Лякин, мен инанам, акъылым ете, 
Эльбетте, дагъ ёлу къошар бизлерни. 


ТО. 


—— 29 «-- 


Билял Мамбет 


Э. Вахидовдан 


Юксек дагъдан бир кучюк таш тыгъырса — 
Авдарылгъан дагъ киби сада чыкһар. 
Козьлеринъден бир тамчы яш тыгъырса — 
Юрегимни атеш олып якъар-йыкъар. 


Эгер тюшсе коксюме о бирден, — 
Котермеге азырым дагъ, ташыны. 
Амма, КЪЫЙЫН котермек кирпигинъден 
Акъып тюшкен шу асрет козь яшыны. 


1077 


Дуйгъуларым 


| 
Сачакътан токътамай тамчылар тюше, 
Къамчылай адамны эр кечкен сайын 
Топракъ эп намлана, къабара, шише, 
Табиат сырыны анъламакъ къыйын. 


Сыландынъ. Сен татлы ойларгъа далдынъ, 
Яваштан къарчыгъа янына кельдинъ. 

Не ойле теренден ах чекип алдынъ, 

Е къса сен башкъасын беклерми эдинъ? 


2 
Къар ирип сув ола, тамчылап акъа, 
Ягъмур да къырларгъа тамчынен ягъа. 
Язда чыкъ тамчысы тёкюле багъгъа, 
Сонъ къурып, бувланып о гъайып ола... 


Сен де аятта ойле бир тамчысынъ, 
Тамчынен къошулсанъ дерья олурсынъ. 
Севги атешин якъсакъ экимиз, 
Дерьяда бузларны биз иритирмиз. 


19706; 


---4и 31 420——— 


Билял Мамбет 


ха 


Дакъкъаларны эп сайдым мен, 
Кунь кечти, айлар кечти. 
Къальпке якъын бир сыджакъ сез 
Сен айтарсынъ белледим. 
Мусафирим, той олгъанда, 

Терде сыманъны сечтим: 


— Келин гузель, — деди бир яш киши... 


Теляшландым » терледим. 


Эвель сени къабаатлап, 

Кин ташыдым юректе. 

Озю анълап бильсин меним 
Севгенимни, дедим мен. 

имди бильдим, 

Тюшюнгеним янълыш экен, 
Коксюмде 

Атеш яна, 

Эбедиен сени, гузель, джойдым, мен. 


Бельки баарь, 

Яз акъшамы, 

Коюмнинъ бир четинде, 
Корюшкенде къальбимдекин 
Айткъан олсам анълардынъ. 
Асретинъе гонъюль берип, 
Шенълик артып бетинъде. 
Бельки шимди меним севгим, 
Атешимнен янардынъ. 


1973 6 


Дуйгъуларым 


Кунеш догъды, 

Ешиль къырлар алланды, 
Маматеке чечеклери сарарды, 
Баарь саба ельчигинен уянды, 
Асфальт ёлу йылтырады, къарарды. 


Шу ёлнен мен кетем-кетем, сонъу ёкъ, 

Багъчалар акъ чечеклернен муляйим... 

Этрафымда гузель къызлар гъает чокъ, санъа кетем, 
Сенсиз ич тынч олмайым... 


Кенъ тарлада урлукъ сача, дедилер, 
Давран ярем, сачкъанларынъ гурьлесин!.. 
Севгимиз де шойле оссин, эй, дюльбер, — 
Улу юртнынъ къучагъында гулленсин. 


1971 с. 


---4У 33 а2—— 


Билял Мамбет 


Пек чокъ куньлер — 

Гедже ве куньдюз. 

Асретинъле яна юрегим. 

Мени аджыр киби шу йылдыз, 
Лип-лип эте, 

— Недир керегинъ, — 

Деген киби манъа эп бакһа. 

О къальбимни иситмек истей, 
Пенджереме шавлесин сача. 
Мен кульмесем, о да ич кульмей. 
Айт сен, дюльбер, шу йылдыз къадар 
Юрегинъде мерамет бармы? 
Олса, 

Беклетмездинъ бу къадар, 

Сени кутькен, 

ШУ садыкъ ярны. 


1965 с. 


Әр 34 «-- 


Дуйгъуларым 


Сени табиаткъа бенъзетем базан, 
Козьлеринъде денъиз теренлиги бар. 
Сачларынъ дерья, деп ис этем. 
Инан! 


Боюнъ-постунъ гуя сельбидир, эй яр! 


Озенлер сесинде сенинъ аэнкинъ... 
Дуям мен юрьгенде озенлер бою. 
Батыда эр акъшам янагъынъ ренки, 
Булутсыз коклерни анъдыра оюнъ... 


Арзунъда семанынъ сонъсызлыгъы бар, 
Къальбинъде тарлалар кенълиги... 
Сезем. 

Севимлим... 

Анасынъ, достсынъ... 

Эталмам 

Инкяр 

Сен барсынъ, 

Мен бойле магърур кезем. 


1965 с. 


—— 35 4 — 


Билял Мамбет 


Козь бебегинъде, къыз, корип мен озюмни, 
Санам мен мор денъиз чомдыра деп мени. 
Кимсесиз саильге тикем мен козюмни 
Теляшкъа далам ве кунълейим мен сени. 


Къанатлы далгъа киби, юксек, гурь олсам, - 
Черенъе бакъмакътан усанмам ич кендим... 
Къальбимде озюнъни тутмагъан олсам, — 
Козюнъде озюмни аслы корьмездим. 


1969 <. 


Әр 36 «-- 


Дуйгъуларым 


Елумыз денъишти, сен айры кеттинъ. 
Коксюме кһарталлар къонды. 

Сен кеттинъ, одамны терк эттинъ, 
Юрегим окюнчлер азабы толды. 


Вакъытлар сув киби акъып кечелер, 
Къач сефер къар ягъып ириди, — анъам. 
Билем ки, куньлерни болер геджелер, 
Бизлерни не больди, бильмейим, янам. 


1974 с. 


Билял Мамбет 


Зифт къара къаранлыкъ геджелер ола, 
Козь-козьге тюртсенъ де бир шей корюнмез. 
Инсан къаранлыкъта тек озю къалса, 

Истер юрьмеге абынмай, сюрюнмей. 

Лякин о мумкюнми? 

Сейле сен, джаным, 

Мумкюн десем де, кимсе инанмаз. 

Янымда булунсанъ, шавлели мерджаным, 
Къаранлыкъ къальбиме ич иддет олмаз. 


19726. 


---А 38 а22—— 


Дуйгъуларым 


Кератым тыршавсыз къырларда кезе, 
Бегенген отуны чамчый, 

Эм керте. 

Мен де шай, 

Къыр дегиль... 

Қойара кезем. 

Ничюндир къальбимни кин-кедер орьте. 
Бегенген къызымнынъ кендисин корьмейим, 
Къаранлыкъ тюшсе де чырагъы янмай. 
Тек оны севем мен, 

Тек оны беклейим, 

Бир кунь коралмасам истегим къанмай. 


1909 є, 


---4У 39 «-- 


Билял Мамбет 


Янагъынъда олгъан аллыкъны, 
Къырда ачкъан ляледен алдынъмы? 
Къальбинъдеки шу джошкъунлыкъны, 
Бир ань менден гизлеп олдынъмы? 
Екъ, дейджегинъ билем мен, джаным, 
Бойле алда сыр ич сакъланмай. 
Къальбинде зевкъ олгъан инсаннынъ, 
Севги ашкъы туташмай къалмай. 

Эки козюнъ атешли окътыр, 
Юрегиме урулыр шу ань, 

Гизлемеге тырышма, 

Отур янчыгъыма, 

Бизимдир бу девран. 


1969 с. 


Әр 40 «-- 


Дуйгъуларым 


Сенсиз бу алем къаранлыкъ корюне, 
Бир ерге сыгъмайым, 

Тарсыкъа юрек. 

Сыкъ-сыкъ келем ильк корьген ериме, 
Бу ерде сенсиз, 

Тура о терек. 

Гузелим гонълюмни алып кеткендже, 
Озюмни алсанъ сен не олур эди? 
Бир келип, 

Къальбимни аларакъ отькендже, 
Берабер олсакъ 

Къальп нур толар эди. 


1972 с, 


Әә 41 «-- 


Билял Мамбет 


Пек аджайип бир тюш корьдим мен... 


Аткъа минип кетем бир куню. 
Артта къалып, эль салладынъ къыз, 
Кунеш догьды, 

Гуя бир сини... 

Чевре-четни ешиллик саргъан, 

ШУ гузельчик меннен къалсайды, 
Дер экеч де ачылды козюм, 

Тюш дегиль де, 

Керчек олсайды. 


Әр 42 «-- 


1974 с. 


ГА 
тї Е 


Билял Мамбет 


Тарлаларда эскен хафиф ель, 
Башакъларны сыйпалап оте. 
Танъ маалинде джоша иль, 

Ель къызларнынъ янагьын опе. 
Арекетте берекет дейлер, 
Гьайрет эткен эр шейни тапа. 
Эгер йигит гьайретли олса. 
Къыз янагьын ель опип напа?! 


1968 с. 


о 44 а — 


Дуйгъуларым 


Бугунь эрте танъда тарлагъа бардым, 
От-олень... 

Чыкъ сыргъа — инджи такъкъанлар. 
Пичен чалмагъа эттим мен ярдым, 
Тамчылар манъа эп кулип бакътылар. 
Олар тамчы дегиль, 

Козьлеринъ акси, 

Олып корюндилер меним козюме. 
Чалгъынынъ сеси де, 

Сесинънинъ акси, 

Бенъзей эм, 

Сагъындым, деген сёзюнъе. 


1980 с. 


Билял Мамбет 


Сенинъ о дюльбер, 

Атешли козьлеринъ, 

Манъа бу сокъакъта юрюш бермейлер, 
Юректен чыкъкъан атешли сёзлеринъ, 
Зан этем тек мени, 

Тек мени беклейлер. 

Дикъкъатнен динъленем, 

Сезем нефесинъ... 

Келирсинъ илле сен, 

Манъа шай келе, 

Козюмнинъ огюнде шу дюльбер фесинъ, 
Тюшюнген анъымда чырайым куле. 


1980 с. 


---А“ 46 «-- 


Дуйгъуларым 


Чешмемиз кене эп чагълап тура, 
Сувуны ичем, 

Сувсызлыкъ кечмей. 

Мында кельсем мен юрек пек ура, 
Юрем, 

Бу ерге ич бир ер етмей. 

Чешме сувудай о татлы сёзлер. 
ШУ ерде коксюмде от якъкъан эди. 
— Чешме сенинъки, — дедим мен, 
Излер 

Къалдырдыкъ бу ерде... 
Къайдасынъ кендинъ? 


1981 с. 


Билял Мамбет 


Акъшамны сабагъа къошкъан демлерни, 
Сыкъ-сыкъ хатырлай, 

Теляшнен анъам. 

Берабер яшагъан о джошкъун куньлерни 
Унутмакъ олурмы? 

Чекишем, янам. 

Занымджа, бизлерде эр шеи бар эди: 
Эм истек, 

Эм севги, 

Эм буюк макъсад. 

Недендир арагъа сувукълыкъ энди, 
Шундан сонъ терсине чевирильди аят. 


1963 с. 


Әр 48 а -- 


Дуйгъуларым 


Кечкен йыл ягъгъанда «кобелек»леп къар, 
Сени джойгъан эдим... 

Хорлы севгимни... 

Йыл кечти. 

Кене де къар къаплы къырлар, 

Сен ёкъсынъ, 

Кедерли дуям кендимни. 

Текрар озюнъни кореджек олам, 
Гузелим. 

Шенъ сёзюнъ гонълюмни охшармы? 
Башымда бинъ хаял... 

Сорайджакь олам: 

Юрегинъ кене шай севгинен джошармы? 


ОС 


---4У 49 420—— 


Билял Мамбет 


Тюшюнджели адым атаракъ, 
Босагъамдан атладынъ бир кунь. 
Козьлериме махзун бакъаракъ, 

— Кельмеди, деп окюнме сакъын, — 
Дединъ де бир джильве ташладынъ, 
Козьлеринъде сездим эеджан. 
Гъамлы эдинъ, 

Терс сёзге башладынъ, 

Сынды къальбим, 

Санки бир мерджан. 

Тюшюнджели кельдинъ сен бир кунь... 


1969 с. 


Әр 50 42—— 


Дуйгъуларым 


Пенджерени къакъып тургъан ель. 
Бир анда къайдадыр сакъланды. 
Сокһакьта шувулты токъталды... 
Юзюмни сыйпагъан бу ель, 
Токътамады, 

Арекет эте. 

Чюнки билем о ель дегильдир. 
Ель дегени эсе де оте, 

Бу севгилим эли, 

Менимдир. 


19026; 


---4У 51 «-- 


Билял Мамбет 


Къальбимни бирден чектинъ озюнъе, 
Башкъа бир тюшюндже башыма кирмей. 
Дудагъынъ бал-шербет корюне козюме, 
Корьгенде токъталам... 

Аягъым юрьмей. 


Эшитсем сесинъни, юрегим яна, 
Аджеба ашыкълар яныгъы бумы? 
Анълатчы... 

Дюльбер, къальбинъни ач манъа, 
Севданынъ ачылмаз сырлары бумы? 


1968 с. 


Әр 52 420—— 


Дуйгъуларым 


жаз 
Элинъдеки, 

Къыз, фильджанмы, 
Е. къса... 


Къандиль алмасымы? 
Къальбинъ нурлы мерджанмы, 
Е къса... 

Танъ сымасы? 


Кель якьынджа, 

Инан, дюльбер, 

Кель элинъни тутайым, 
Мерджан киби къальбинъни бер, 
Кедерни унутайым. 


1967, 


---4У 53 420——— 


Билял Мамбет 


Йылдызлы геджеде юрьгенде, 
Ай шавле сачкъанда юзюме, 
Иылдыздай козьлерни корьгенде, 
Дедим мен яваштан озюме: 


— Айгиди, йылдызлы геджелер, 
Танъгъадже козь юммам мен атта. 
Севгилим янымда... геджелер 
Бахтлым, мен бу гузель аяттан. 


1968 с. 


Әр 54 а — 


Дуйгъуларым 


Сувукъ эди, ёлгъа чыкътым севгилимни корьмеге, 
Театрге теклиф этмек, сокъакъ бойлап юрьмеге. 
Бакъсам, огден достум келе, расткелиштик сокъакъта, 
О сорады: бу — авада, къар-боранда не якъкъа? 


Мерамымны сейлегенде, кульди манъа шакъылдап; 

— Бу аязда севда олгъан! — деди мени мыскъыллап. 
Айтынъ, достлар севген юрек къыш кельгенде соламы? 
Екһса севмек-севильмекнинь язы-кһышы оламы? 


1968 с. 


— 55 «4 — 


Билял Мамбет 


Къашларынънынъ къарасыны айсыз гедже белледим, 
Козьлеринъни ошаттым мен парылдагъан йылдызгъа, 
Янакъларынъ къайсы багьча алмасыдыр, бильмедим, 
Культе киби къара сачынъ далгъалана омузда. 


Мени асрет йиплеринен багъладынъ сен, нейлейим, 
Геджелери янашамда шавле олсанъ не гузель! 
Иипек киби сачларынъны озь элимнен орейим, 
Танълар атып, кунь догъгъандже меннен къалсанъ, 

не гузель! 


19068 є. 


Әр 56 «-- 


Дуйгъуларым 


Кечелер куньлер, 
Денъише сеслер, 
Денъише юз корюниши 
Денъише юрт-ер, 

Е ллар ве излер, 
Денъише бала юрюши... 


Гузелим факъат, биль, санъа олгъан 
Сыджакъ севгим денъишмез, — 
Къалыр! 

Санъа садыкъ олурым эр ань, 
Лирам сенден ильхам алыр. 


1972 5, 


---4У 57 «-- 


Билял Мамбет 


Къатмерлер, 

Сырымлар ичинден кечкен, 

Тар ёлдан юрип мен алангъа чыкътым. 
Бу ёлны шу ерден кимлердир ачкъан, 
Аланда къызылчыкъ ашадым, 
Быкътым. 

Дагъ юксек, 

Кечмеси къоркъунчлы олса да, 
Адамлар чыкъмакънынъ ёлуны тапкъанлар. 
Илери юрьмели, 

Ел кесик олса да, 

Макъсаткъа иришмез, 

Елундан къайткъанлар. 


1984 с. 


Әр 58 а -- 


Дуйгъуларым 


Къаранлыкъ, 

Серт гедже ярыдан кечти, 

Сокъакъта арекет эп девам эте. 

Биз минген машина еринден кочти, 
Ашыкъам не вакъыт мензильге етер? 
Деген арада отурдынъ яныма, 

Лафымыз чеврильди башкъа мевзугъа. 
Машина эп кете къаранлыкъ багърында, 
Къальбим эсир тюшти сен киби къызгъа. 
Дейим: 

— Ел даа узанса эди, 

Бакъам танъ аткъан, 

Булутлар саркъкъан. 

Вира отургъычкъа ясланам кендим, 
Сенден айрылмакъны хатырлай... 
Къоркъам. 


1984 с. 


---4У 59 «-- 


Билял Мамбет 


Кечкен эдим босагъанъ атлап, 
Къапынъа баргъанда ильки севгинен. 
Сен де джошкъун эдинъ, 

Алдынъ къаршылап, 

Къайнакъ сёзлер чыкъкъан эди гонъюльден. 
Лякин, олмайджакъ бир дава ичюн, 
Айрылыкъ ёллары тюшти арагъа. 
Вакъыт чокъ кечсе де, 

Бу алгъа ничюн, 

Чаре тапылмады айрылыкъ — ярагъа. 
Унутмакъ истейим, 

Амма чаре ёкъ, 

Козюмнинъ огюнде о девран тура. 
Динълесенъ, 

Санъа айтаджагъым чокъ, 

Амма, сен узакъсынъ, 

Юрек пек ура. 


1965 с. 


Әр 60 «-- 


Дуйгъуларым 


Эсти еллер, 

Хафиф еллер, 

Баарь кельди, къушлар къайтты. 
Чечекленип ляле, гуллер, 
Къальп севгисин ильге айтты. 


Лякин сенинъ къальбинъ ничюн, 
Баарь, гуллер... 

Сырын айтмай. 

Сейле, гузель, бармы сучынъ? 
Хош черенънинъ нуры къайтмай? 


1956 <; 


---4У 61 «-- 


Билял Мамбет 


Севмез эдим зифт къаранлыкъ геджени, 
Эгер де сен янашамда олмасанъ. 

Севмез эдим, къатмер гульни, гьонджени, 
Севиндирген яр янымда олмасань. 


Гедже яхшы. 

Гьондже яхшы, сен иле 

Долансакъ биз багъчалыкъта шенъленип, 
— Битмесейди гедже, -- дейим гонълюмде. 
Гедже меннен багъчалыкъта юрьсенъ сен, 
Сенинъ иле кезингенде эгленип. 


1972-6 


Әр 62 «-- 


Дуйгъуларым 


Акъикъат тотланмаз, 

Денъизде батмаз, 

Ерге комюльсе, ешерип чыкъар. 
Сувукъта бузламаз, 

Кунеште къатмаз, 

Къаранлыкъ геджеде шам, 
Чыракъ якъар. 

Акъикъат тыршавны, 

Бугъавны къопарыр. 

Акърансыз ёлларда бир мешъаль олур. 
Ийлени, писликни йыкъар, 
Акътарыр, 

Акъикъат даима саф олып къалыр. 


1985 с. 


Әә 63 а42— 


Билял Мамбет 


Дерт къатлы бинанынъ огюнде Ана 
Эйкели юкселе — козь этем эр ань. 
Дюньяда энъ бахтлы йылларны анһа, 
Эвлятны эбедий багьрына баскъан. 


[узелим, сен де шай яш ана олдынъ, 
Дерт къатлы шу эвге киргенде бизлер. 
Огълумны ве сени къаршылап алдым — 
Къаршымда эйкельдай турасыз сизлер. 


1002.6. 


Әр 64 а4202—— 


Билял Мамбет 


Не ичюн эменнинъ тамыры бурулып, 
Оськен, деп суаль бердинъ сен манһа. 
Бираз тюшюнип бакъсанъ сен, дурулып, 
Бу аят, 

Эм озюнъ къанарсынъ онһа. 

Аятта эр чешит туфанлар ола, 

Базыда тамырны сувура, ата, 

Тамыры къавийлер эп кучьке тола, 
Зайыфлар къыйнала... 

Бакъ сен танъ ата. 


1969 с, 


— 66 «-- 


Дуйгъуларым 


Мен къабаатлы саям ойле адамны, 
Халкъпервер достларнынъ ёлундан кетмесе. 
Арам, — деп саям мен тендеки къанны, 
Джефакяр халкъычюн аямай тёкмесе. 


1987 с. 


Билял Мамбет 


Япракълар кене де сарарып тюшти, 
Чаларды къаялар, дагъларнынъ башы. 
Багъчада мейвалар зер-зебиль пишти, 
Мен сени сагъындым эй чатма къашлы. 


Эр акъшам гонълюмде кедерлер кезе, 
Сорайым озюмден сырымыз биттими?... 
Джевабсыз къалдым, мени пек эзе, 
Кузь ели севгинъни алып кеттими? 


Ёкъ, Ватанда темель къойгъансынъ, козюм, 
Узакъта олсам да, ифтихар этем. 

Артыкъ ич къалмады айтмагъа сёзюм, 
Бекле, сен арсланым, мен санъа кетем! 


1982 с. 


---“0 68 а22—— 


Дуйгъуларым 


Кунеш шавлесини анъдыргъан козьлер, 
Нидже къальблерде атеш якъарлар. 
Эм ярдыр, 

Эм ана... 

Эсаслы бу сёзлер, 

Эмек эм джильвенен 

Къальбге ёл тапарлар. 

Олар чокъ; 

Адлары, 

Ренклери чешит, 

Къашлары, 

Сачлары... 

Эм къальплер, 

Темиз. 

Олардан сакъыныр эр анги агьыр иш, 
Ираде, 

Кучюне баш эгер денъиз. 

Бириси космонавт, 

Бириси оджа, 

Бириси дагъ-къырда маден къыдыра. 
Бириси кенъ чёльде осьтюре багъча, 
Эм эким, 

Сагълыкъны къорчалап тура... 

Эр ерде, 

Эр иште, 


---4У 69 42—— 


Билял Мамбет 


Даима бир сафта, 

Оларсыз кечильмез чабынгъа, 
Боран. 

Севгичюн, 

Эмекчюн 

Екъ дакъкъа. 

Афта, 

Я, олар дегильми?.. 

Шенъ аят къургъан? 

Адлары ренклери десте гуль... 
Анһдырыр, 

Байрамны, шавлели йылдызлар. 
Ярышта эрлерни кериде къалдырыр. 
Ант этсе, 

О къувнакъ, 

Шенъ юзьлю къызлар. 


1981 с. 


Әр 70 «-- 


Дуйгъуларым 


Яваштан фысылдай манъа къарт эмен, 
Сесини динълейим, 

Анълап олмайым. 

Тюшюнем, 

Не акъта фысылдай экен2.. 

Фикирим чыбала, 

Топлап олмайым. 

Дикъкъатнен бакъам къатмерли тенине, 
Асырлар элеми ер алгъан ондан. 
Анъладым, 

Къартайгъан, 

Дост арай кендине, 

Сейлемей, 

Ынърана дерт азабындан. 


1977 <; 


---4и 71 «-- 


Билял Мамбет 


Эр шей унутыла вакъыт кечкен сонъ, 
Аят эп денъише, 

Кечмишке дёне. 

Тереклер бир вакъыт мейвагъа олып онъ, 
Къартая, 

Собада янып да сёне, 

Эр шей унутыла: 

Икметли сырлар... 

Орманлар ерини чёль къаплап ала, 
Арадан кече эп сонъу ёкъ йыллар, 
Эбедий олып тек хатыра къала. 


1976 с. 


—— 72 «-- 


Дуйгъуларым 


Кунеш джумлеге бир чешит бакъа. 
Айырмай о ич де акъны-къараны. 
Нурынен улькеге гуль, чечек такъа, 
Айырмай бахтлыны, 

Эм гонълю яраны. 

Чюнки о озюнде гъарезлик тутмай, 
Къальби кенъ, 

Багърына чокъ шей сыгъдыра, 
Булут къапласа да, ерни унутмай, 
Булут арасындан шавле ягъдыра. 


1981 с. 


---4У 73 «-- 


Билял Мамбет 


Къальбимде ташлары яралы сокъакъ, 
Ормангъа барыджы айланма ёлчыкъ. 
Юксекте, 

Къуршуннен тешильген байракъ, 
Кеткенде таптынъ кичкене «топчыкъ». 
Пляки ташлардан бир меджа къуруп, 
Онъа топны атып, 

Урып иыкътыкъ биз... 

Хатрымда: 

Къызылчыкъ боясы дегиль де, 


Ал къангъа боялдыкъ шу куню экимиз. 


--А% 74 а -- 


1980 с. 


Дуйгъуларым 


Элинъни ченъгенъе тиреп алгъансынъ, 
Сени бастымы тюшюндже, 

Ойларынъ? 

Озюнъ де санки, бир 

Дал фидан олгъансынъ, 

Акълынъа кельдими шох озен бойлары. 
О куньлер кечмишке дёндилер энди, 
Тамам яшлыкъ киби кечип кеттилер. 
Куньлер кечселер де, 

Къальп илле кенди 

Ойларын адамгъа текрар эттире. 
Элинъни ченъгенъе тиреп алгъансынъ... 


1983 с. 


—— 75 420-—— 


Билял Мамбет 


О акъшам устюнде 

Пек кускюн кельди, 

Тышта къарлы ягьмур савура эди, 
Собагъа якъын отурды кенди, 
Ушюдим деди о, 

Соба да сёнди. 

Шай да озюни къыздырып олмады, 
Оны янъгъызлыкъ хышымы урды. 
Бу хышым ёкъ этти... 

Севги къалмады, 

Корьдим, 

Сабагъадже къалтырап юрьди... 


О акъшам устюнде пек кускюн кельди... 


1977% 


—— 76 «-- 


Дуйгъуларым 


Бутюн гедже къар ягъып, 
Ерге чаршаф тешеди. 
Багъчаларда тереклер 
Беяз тон кийген эди. 


Ёл бойлары, 
Къоралар... 

Козь огюмде денъишти, 
Озен исе тынмадан 
Чапа эди эниште. 


Умютсизден сен кельдинь, 
Манъа бакътынъ, ойландынъ. 
Къыш танъындан рух алдынъ, 
Сонъ артынъа айландынъ. 


Адымладынъ, 

Пешинъде къалды терен излеринъ. 
ШУ излеринъ къальбимде 

Терен къалды, 

Бильмединъ. 


ӘУЕ; 


Әр 77 «-- 


Билял Мамбет 


Ильки танышкъан кунюмни унуттым, 
Унуттым сенинъле юрьген ёлны да. 
Унуттым белледим, 

Унутмакъ олурмы?! 

Севгимизге демедим мен эльвида. 


Динъле, ич унутмам адынъны, Лейлям, 
Къыдырам бир данем, къайда дурагъынъ. 
Къайдасынъ?.. 

Хатырла, эсиринъни, Лейлям. 

Сагъынам шенъ кулькю, эм де сыджагъынъ. 


1965 с. 


---“0 78 а22—— 


Дуйгъуларым 


Чевреде беяз къар. Экимиз ёлда, 
Паклигинъ бенъзеттим къаргъа. 

Яр сыджакъ, эльбетте, къар сувукъ ола, — 
Адетче якъындыр санам къар яргъа... 


Сен элем этсенъ де, сонъ бирден кульдин»ъ... 
Сезлеринъ ойларгъа далдырды мени. 

— Мен сени севем, тюшюнме сен, дединъ. 
Омюрлик севем ич, быракъмам сени. 


1966 с. 


---4У 79 2 — 


Билял Мамбет 


Башынъмы агъырта? Асла бильмедим, 
Козьлеринъ торлангъан, чырайынъ солыкъ. 
Динъле, къыз, мен санъа ботен кельмедим, 
Келем мен юрекни саргъанчюн яныкъ. 


Айтчы, сен не ичюн даргьын алдасынъ, 
Екъса мен елунһа тикенми олам? 
Бильмейим не ичюн гъамгъа далгъансынъ, 
Атта, хош назарнен алмадынъ селям. 


Анъладым, арыкълар сув толып акъып, 
Кельген киби даима мен санъа келем. 
Берабер кечирген яшлыкъкъа бакъып, — 
Анъам мен, янъылдынъ, оны да билем. 


Амма, ич унутмакъ мумкюнми, сёйле, 
Мен неге кене де къапынъа келем?.. 
Сейлердим, сен мени динълесенъ бойле 
Сейлердим, даа пек, даа пек севем. 


1929 с. 


Әр 80 «-- 


Дуйгъуларым 


Хатрымда багъчада танышкъан кунюм, 
Тамам мен он секиз яшында эдим. 

Элимде бир къучакъ чечегим, гулюм: 

«Ал, бахтынъ гуль киби ачылсын», — дедим. 


О куньлер узакъ бир девир олмады, 
Сени сонъ ят эллер алды арадан. 
Къальбимде башкъа, яр-севги къалмады; 
Юрегим тельчели, аджджы ярадан. 


Эгер де, айланып аят елькени, 
Гъайрыдан он секиз яшына кельсем, 
Бир даа ят эллерге ич бермем сени, 
Эбедий озюме яр эте бильсем. 


1970: 


---4У 81 «-- 


Билял Мамбет 


Эгер пек истесенъ мен бир далгъа олайым, 
Я бир ель, 

Самайдан сачынъны савургъан. 

Бир булут озайым, 

Ягьмургъа толайым, 

Къалмасын бир терек сувсагъан, 
Къуругъан. 

Эгер пек истесенъ мен бир йыр олайым. 
Иырла сен, 

Чынъласын къая ве ташлар. 

Бир нешэ олып, 

Къальбинъе толайым, 

Сесинһе къошулып йырласын яшлар. 
Эгер пек истесенъ... 


1016. 


---А% 82 «-- 


Дуйгъуларым 


Эр кунюнъ бир девран, 

Яшамагъа биль, 

Эр бири омюринънинъ бирер адымы. 
Сырасы кельгенде эм агъла, 

Эм куль, 

Бойле дуйгъулар яшата адамны. 
Лякин, 

Эр дуйгъунынъ аятта бар ери, 

Ерсиз агъламазлар, 

Ерсиз кульмезлер. 

Ерсиз япылгъан иш юрьсетмез илери, 
Ерсизге атта, 

Достлар кельмезлер. 


19826, 


Билял Мамбет 


Чырайынъны сен ич де сытма, 
Ярашмай о сенинъ юзюнъе. 

О бахтлы куньлеринъни унутма, 
Бакъып тоймаз эдим козюнъе. 
Вакъыт кечти, 

Севгимиз къалды, 
Чырайынъны ич бир ань сытма. 
Насыл исенъ, 

Ойле де къалдынъ, — 

Меним ичюн, 

Буны унутма. 


19058. 


Әр 84 а«-- 


Дуйгъуларым 


Асмалыкъ астында токътадыкъ кене, 
Салкъымлар кербардай, 

Тепеден бакъа. 

Коксюнъ ничюн шай эм къалкъа, эне, 
Козьлеринъ кедерли, 

Юрегим якъа. 

Е къса севгимизге сед чекмек ичюн, 
Биревлер уймагъан сёзлер дедими? 

Е къса, къаршынъда бармы бир сучум, 
Акълынъа олмайджакъ ойлар кельдими? 


1975 с. 


Билял Мамбет 


Озенлер боюнда о къара тереклер, 
Аяздан буюшкъан, козьлери юмукъ. 
Сонъки къыш куньлери сезер юреклер, 
Эскенде салкъын ель тыныкъ ве тыныкъ. 


Корь, уфукъ тарафтан шавлелер сачып, 
Кунь догъды, табиат денъишти бирден. 
Къорамда тереклер чечеклер ачты, 
Хош апрель килими ешерди ерде. 


Бугунь пек бахтлым, эвим пек рушен, 
Тек чечек дегильдир, айтаджакъ сёзюм: 
Ильк баарь, гуль киби къокъунен, назнен 
Къапымдан ичери кирди гуль юзлюм. 


І9БІ с; 


---“0 86 4 -- 


Дуйгъуларым 


Меним ильк мектюбим бармы хатрынъда, 
Узундан-узакъ чокъ язгъан эдим. 
Меракълы бильмеси нелер акъкъында, 
Язгъан экеним бильмейим кендим. 
Самаркъанд, институт, сонъ исе Ташкент, 
Тасиль пешинден эп юрьдик бизлер. 
Мектюп ёлладым шу узакъ кентке, 
Акълыма тюшкенде шавлели козьлер. 
Афта кечмеден мен джевап алдым, 
Севем деп язмадынъ, эй-ат, 

Башымда чешит хаял доланды 

Лякин шу мектюпле ачылды ёллар. 
Арада къавий алякъа багъланды, 

Арадан элли йыл кечкенде тамам, 

Бу гедже мектюпни тюшюмде корьдим, 
Аят багъчасында къуванчлы юрьдим. 


2003 с. 


Билял Мамбет 


Ничюндир омуздан ёргъунлыкъ басты, 
Эки аягъымда ич де дерман ёкъ. 
Думаннен орьтюльген къырларнынъ асты, 
Даа кечиледжек учурумлар чокъ. 
Токътамакъ мумкюнми? 

Эп огге кетем, 

Ергьунлыкь сыртыма эп юкюн юклей. 
Къатмерли дагълардан сюйрелип отем, 
Эп кетем, 

О якьта чин аят беклей. 


1982 с. 


—— 88 «-- 


Дуйгъуларым 


Гедженинъ ярысын берабер таптыкъ, 
Берабер ойладыкъ кечильген ёлларны. 
Текрар-текрар альбомны бакътыкъ, 
Козеттик бир талай бурюшкен къолларны. 
Девир озь изини къалдырды бизде, 
Ондан ич чевирмек олмаз юзьлерни. 

Рух берген ильк севги шу экимизге, 

Даа пек... 

Эм къавий багълады бизлерни. 


1978 с. 


Әр 89 «-- 


Билял Мамбет 


Азбарда къартайды мен сачкъан тереклер, 
Дал-пытакълары басылды, асылды, 
Ренкини джойды якъын ве эреклер. 

Яз — сыджакъ, 

Къыш — аяз... 

Эп ерлер басылды. 

Сагъанакъ ягьмурлар тез-тез шыбалап, 
Артындан кунеш озь сыджагъын септи. 
Вакьыт кечти, 

Къыш кене къар обалап ташлап, 

Бизде де вакьыт эп шай отти. 


1988 с. 


——_ 90 2 — 


Дуйгъуларым 


Озьара фысылдай теректе пытакълар, 
Озеннинъ сувунда аджайип аэнк бар. 

Бол нефес алмакъта зенгин топракълар, 
Чечекке бурюнген тереклер — азбар. 

Эр чечек устюнде балкъурт садасы. 

Атымнынъ кишневи хош келе къулакъкъа. 

Бу меним баарим, 

Онынъ эр сабасы... 

Сукъланып бакъам мен шенъ, ойнакъ улакъкъа. 


1980 с. 


---4У 91 а42—— 


Билял Мамбет 


Коюмизде учь сельби, 

Сен ве мен, 

Чокъ дефа озьара сырдаш олдыкъ биз. 
Базыда кокте корюнди джетемен, 

Биз исе сельбилер янында эдик, къыз. 
Вакъытлар кечтилер, 

Девир денъишти, 

Учь сельби кене шай далланып осе. 
Сен ёкъсынъ янымда, 

Чалылар илишти тениме... 

Хафиф ель токътамай эсе. 


19700. 


—— 92 «-- 


Дуйгъуларым 


Сенде айрыджа гузеллик корем, 
Къальбинъде манъа бир сыджакълыкъ сезем. 
Корьмек истейим текрар ве текрар, 

Дерсинъ ки, 

Сенинъле багъчада кезем. 


Базан сен янымда хошнут оласынъ, 
Козьлеринъ атешли йылдызгъа бенъзей. 
ШУ гедже кене де янымда къаласынъ... 
Сыманъ бу... 

Гоньюлим: — Сен озюнъ кель, — дей. 


1970 6. 


Билял Мамбет 


Хасталыкъ пек сыкъты, 

Башым айлана, 

Тенимде арарет, 

Эль-аякъ титрей. 

Тизлерде санджы бар, 

Къальп бир виране, 

Козьлерим бунарлы, 

Эм яхшы корьмей. 

Теслим олмалымы къолны котерип, 
Екъ, арамалы дертке бир дерман. 
Куреш эр бир шейни ташлар итерип, 
Къальп дегиль, 

Хасталыкъ олмалы виран. 


1987 е. 


---А 94 422—— 


Дуйгъуларым 


БЕКЛЕЙИМ СЕНИ 


Бу акъшам кене де бекледим сени, 
Пенджере пердесин кенишче ачып. 
Не ичюн кельмединъ къыдырып мени, 
Себеп не... 

Гизлендинъ корьгенде къачып. 


Ёкъса, шу севгимиз битти сандынъмы? 
Яз куню дагъдаки къарларгъа бенъзеп. 
Мен сени даа чокъ арз этем... 
Къандынъмы? 


Анъла сен... 
Тездже кель, 
Беклейим 
Эльбет. 


10576, 


Билял Мамбет 


ШЕЭР ВЕ ЕЛ 


Шеэрге кельгенде бир къызчыкъ эдинъ, 
Узакъ койде оськен, 

Къувурчыкъ сачлы. 

Бир кунь пенджерем янына кельдинъ, 
Макъсадынъ шеэрде окъумакъ аслы. 
Пенджере къанатын къыя ачаракъ, 
Мен тышкъа узандым, 

Динъледим сени, 

Ичери кирмединъ, 

Ойчан бакъаракъ 

Дединъ: 

Елумны шашырдым, 

Озгъарса мени. 


Къач кере юрьдик биз тар сокъакълардан, 


Е лдан кечкенде элинъден туттым. 
Лакъырды этердик чешит якълардан, 
Кетердик, 

Базан дерсни де унуттым. 

Шеэр, 

Еллар чокъ, эльбетте, мында, 

Е лны огренгендже кельдинъ сен манъа. 
Омюр бою ёлумыз бирлешти анда, 
Лякин яхшы ёлдаш олдуммы санъа?2.. 


—— 96 4 -- 


19026; 


Билял Мамбет 


ШУ КОЗЬЛЕРИНЪ 


Бугунь баарь, кульди кунеш, ничюн кульмей шу 
козьлеринъ, 

Джумле къальпте севги ве йыр, оны корьмей шу 
козьлеринъ. 


Ал къушангъан багъчаларда бульбуль къона 
гульден гульге, 
Сонъра татлы сеснен оте, оны корьмей шу козьлеринъ. 


Озенде сув шырылтысын, далда япракъ шытырдысын, 
Эшитсенъ де ничюн бильмем мазун бакъа шу 
козьлеринъ. 


Насыл ойлар азабынен алевлене, туташасынъ, 


Яр къапыдан кирмегендже ич де кульмей шу 
козьлеринъ. 


1960 с. 


---“0 98 2 — 


Дуйгъуларым 


СЕНИНЪ РЕСИМИНЪ 


Альбомымны бакътынъ, бакътынъ... 

Манъа тиктинъ козюнъни 

Ресимимни, корьмейим, деп серт башладынъ 
сезюнъни. 


Ёкъса, мында ер тапмайып, башкъа ерге 

И КЪОЙДЫНЪМЫ, 

Е къса беля олмасын деп, эсалеттен 
ДЖОЙДЫНЪМЫ... 


— Екь, гузелим, джоюлмады, 


Севгимизчюн альбом тар. 
Юрегимнинъ теренинде ресиминънинъ ери бар. 


1963 с. 


---4% 99 52 — 


Билял Мамбет 


ГОНЪЮЛЬ ЯКЪЫН 


Мензиль узакъ, гонъюль якъын, 
Козюм исе ёлунъда, 

Дерьядам мен, семадам мен... 

Е лум санъа узана. 

Эркеле сен, аятымны, 

Джаным сенинъ къолунъда, 
Асретликте бу яш къальбим 
Беклей-беклей усана. 


Къарлы ёллар, бузлу ёллар 

Сет чексе де огюме. 

Сенинъ севгинъ шавле сачты, 
Айдынлатты ёлумны. 
Чагъырдынъ сен. Къанатландым, 
Чыкътым бир кунь огюнъе, 
Джетелединъ мени, эркем, 
Сыкъып къавий къолумны. 


—— 100 «-- 


1969 с. 


Дуйгъуларым 


ШАЯН БУЛЬБУЛИМЕ 


Омюримнинъ яшлыгъын бир баарь десем, — 
Сенсинъ, яр, онынъ ал, къокъулы гулю, 
Яшлыгъымны исе хош саарь десем, — 
Сенсинъ шенъ багъчанынъ шаян бульбули. 


Шу багъча бульбули олып сен, дюльбер, — 
Иырынънен яраштыр, 

Мен ильхам алып; 

Яшлыкъчюн язайым янъы шиирлер, 

Я шайыкъ гуль-бульбуль, багъчеван олып. 


1969 с. 


---4У 101 «-- 


Билял Мамбет 


ЧЫРАЙЫНЪ КУЛЬДИ 


— Ава пек сувуды, ушюдим, — дединъ. 
Эвге кирген сонъ да, кене ортюндинъ. 
Урбанъны быракътынъ, 

Дуям тек кендинъ, 

Собанъ да янмагъан, 

Текрар окюндинъ. 


Чёллернинъ къышы 

Аязлы ола. 

Чевре-чет серт къаргъа бурюнген чагъда, 
Эр кеснинъ къышта да озь иши ола, 
Тарлада, 

(Фермада, 

Чельде ве багьда. 

Артынъдан ишкюзар севгилинъ кельди, 
Черенъе арарет синъгендай олды. 

Одун да тапылды, 

Атеш де янды. 

Сувукь эп чекильди, 

Чырайынъ кульди. 


ср 102 «2 -- 


1970 с. 


Дуйгъуларым 


ЭБЕДИЙ ОЛСУН! 


Кузь, 

Саарь... 

Япракълар узьре буллюр чыкъ, 
Сефалыдыр багъчада кезинмек, юрьмек. 
Яренънен корюшсенъ багьчада сыкъ-сыкъ, 
Тазе кузь елинен тола эп кокрек. 

Эр ерде зенгинлик, 

Эр ерде боллукъ, 

Янынъда гуль юзлю яренъ булуна. 
Даима берабер, 

Эм чебер къоллу, 

Джильвеси шавлели чыракъ ёлунъда. 
Эльбетте, 

Акълынъда эйилик догъа, 

Дейсинъ, 

Джильвелеринъ эбедий къалсын. 

Эр вакъыт къол тутып чыкъайыкъ ёлгъа, 
Кузь кечер, 

Севгимиз эбедий олсун! 


19270 %; 


---4У 103 «-- 


Билял Мамбет 


ЯПАРМЫЗ ДЮГЮН 


Тезьянынъ башында тер теке эдинъ, 
Къайышлы къаснакъ эп айланып тура. 
Башымда севдалыкъ, 

Янынъа кельдим, 

Теляшлы юрегим токътамай ура. 


Джевапсыз... 

Чеврилип юзюме бакътынъ, 

Эвельки шенъликни сезмедим, сенде, 
Не ичюн, дюльберим, сен бойле яптынъ, 
Шубели арекет сездинъми менде? 


Екь, шубе этме ич... 

Сен киби мен де, 

Дарбедар эмекке сарылам эр кунь. 
Сен тезья башында, 

Мен исе койде, 

Чалышыр, 

Шан тапар, 

Япармыз дюгюн. 


1970 6. 


Әр 104 «-- 


Дуйгъуларым 


ЯРЫШДАШ СЕВДАЛАР 


Кульди кунеш, 

Кульди мавы сема да, 

Топракъ исе кунь нуруна къавушты. 
йин ве ЕС 2. бир 2. 
Уйле кечти, 

Кунь батыгһа авушты. 


Эп чалыша, 

Достлардан ич къалмайлар. 

Севги иле бир-бирине бакъалар. 
Акъшам ола, 

Яш билеклер талмайлар, 

Озь далында фысылдаша япракълар. 


Не гузельдир тарлаларда чалышып, 
Иштен сонъра багъчалыкъта корюшмек. 
Не гузельдир, достлар иле ярышып, 
Къайнакъ эмек джебэсинде севишмек. 


1963 с, 


Әр 105 «-- 


Билял Мамбет 


СЕН КЕЛИРСИНЪМИ? 


Акълымда, 

Мас-мавы... 

Кениш сакин голь, 

Янында отура эдим мен бир кунь. 
Артымда кениш, 

Дёнюмли бир ел, 

Турналар мевсимге чекмекте екюн. 
Саф олып кельдилер кунь баты беттен. 
Тепемде сеслери, 

Кечти кеттилер. 

Къалкътым еримден, 

Яндым юректен... 

«Токьтаньыз», -- дер эдим... 
Анъламай оттилер. 

Кеттилер... 

Семада озь ёлун тапып, 

Кениш голь, 

Мавы сув, 

Дюльберлик къалды. 

Сен де шай, 

Къальбимни виране япып, 

Е нединъ кузь маали, 

Къальбде от янды. 

Турналар йылындан келирлер кене, 
Оларнынъ шенъ сеси толар кок, азбар... 
Турналар къайтырлар, 

Мевсимлер дёнер, 

Лякин сен келир экенсинъми текрар? 


1974 с. 


—— 106 «-- 


Дуйгъуларым 


МЕКТЮП 


Узакъ адалардан, къумлы ялыдан, 
Къызчыкъ мавы ренкли бир мектюп алды. 
Сенюккен севгилер янды янъыдан, 
Сатырлар устюне о бакъып къалды. 


Янакълар алланды, гульзар гулюдай, 
Чезильди манълайдан асрет излери. 
Дудакълар къалтырай, юректен охшай, 
Эп окъуй, нурлана яшлангъан козьлери. 


Адымлап отургъыч янына кельди, 
Асрет козьчиклерин кягъыттан узьмей. 
Де ойгъа далды о, де бирден кульди, 
Асрети элинде, башкъа шей сезмей. 


Студент. Дефтерин унутты кетти, 
Далгъалар къокъугъан мектюпни алып. 
О шырын ойларнен эвине етти, 
Дефтерин ёллармыз бир зарфкъа салып. 


1969 с, 


---4У 107 «-- 


Билял Мамбет 


УМЮТ ЧЫРАГЪЫ 


Юкъусыз кечмекте кене бир гедже, 
Тань аткъандже атта кирпик юммадым. 
Багьчамда гуль олып ачкъан шу гьондже, 
Япракъ чыкъармады кунеш догъмадан. 
Аятта мен де озь кунешим къыдырам, 
Гуль япрагъыдай тепрене юрек. 

Онъа шавле керек, 

Юрем, 

Болдурам... 

ШАавлесиз, 

Чечекнен орьтюнмез терек. 

Юкъусыз отькерип геджени, 

Танъны 

Умютнен къаршылап, 

Уфукъкъа бакъам. 

Ишанчым шу догъгъан куньдедир, 
Анъла, 

Къальбимде мен умют чырагъын якъам. 


1963 с. 


—— 108 «2-- 


Дуйгъуларым 


БААРЬ ЧЕЧЕГИ 


Чокъ гъамлы бакъма сен, 

Эй, дюльбер! 

Къайгъырма, 

Такъдирим чокъ агъыр дие. 
Къуванчкъа иришмек истесенъ эгер, 
Чаре тап, 

Джурьатлы бир мерд ол гуя. 

Табиат баарьде чечекке бурюне, 
Къыш зеэрини кериге ташлап. 
Гъайретнен адымла саф аят тёрюне, 
Якъ умют чырагъын баарьден башлап. 
Баарьде тамчылар озенге эне, 
Баарьде чечекнен орьтюле эр ер. 
Баарьде севмекнинъ зевкъына 
Кене... 

Не етсин... 

Чевреде ачкъанда гуллер? 

Сен о гъам кедерни кериде къалдыр, 
Баарьнен берабер адымла ильде. 
Баарь бу, 

Эр кесчюн буюк бир ёлдыр... 

— Мевсимлер келини, — 

Дерлер эр тильде. 

Къальбинъде эп янъы истеклер догъсун! 
Олар да бурьленсин, 


---4У 109 «-- 


Билял Мамбет 


Чечекке дёнсюнлер. 

Достларынъ къувансын... 

Десинлер: 

— Шохсынъ. 

Турмадан сен олгъан сафкъа отьсюнлер, 
Кунеш ер къурресин айлана берсин. 
Догъгъан кунеш шавле сачсын юзюнъе, 
Къуванч ич терк этмез, 

Мытлакъ корерсинъ, 

Баарь чечеги о... 

Къайтыр озюнъе. 


1963-6. 


---4“ 10 «-- 


Дуйгъуларым 


САБА 


Саба. 

Танъ аткъан сонъ думан да дагъылыр, 
Юксек ве къатмерли дагълар башындан. 
Мында уянув кунешке багълыдыр, 
Балкъылдар шавлеси орман ташында. 
Лякин сендеки гъам-кедер, элем... 

Не вакъыт савушыр, 

Себеби неде?.. 

Сейле, 

Динълейим, 

Къашлары къалем, 

Эфкярынъ дагъылсын, 

Анълайым мен де. 

Истесенъ, 

Къаршынъда бир кунеш олайым, 
Саба уфукъ беттен шавлесин сепкен, 
Истесенъ, 

Дердинъни кендиме алайым, 
Ялынъыз сенинъ чырайынъ кульсин! 


19296 

Билял Мамбет 


БИР ДУЙГЪУ 


Пенджеренъ ичинде эр чешит чечек бар, 
Назлы къыз, 

Мелевше, 

Эм гурьгурьбаба... 

Санки, оданһа гизленген баарь, 

Корем де сукъланам 

Кечкенде саба. 

Чокъ мискин къокъулар, 

Оданъны толдурып, 

Ачыкъ пенджеренъден тышкъа да ура. 
Янынъда отурсам бир ань, 

Болдурып 

Къайткъанда, 

Юрегинъ шефкъатнен ура. 

Ватаным бизлерге берген урлюк шай, 
Чешит чечеклерден топлангъан десте, 
Генчлик йылдызларгъа, 

Эм айгъа ошай, 

Бир ис, 

Бир дуйгъу бизде — эр кесте. 


РЕ. 


Әр 12 «-- 


Дуйгъуларым 


ИЛЬКИ КОРЮШКЕНДЕ 


Акълымда ильк кере корюшкенде биз, 
[узель, кускюн эдинъ, 

Козьлеринъде гъам 

Рухынъ тюшкюн эди, 

Эй, севдигим къыз, 

Юрекни саргъанды къайгъы, эеджан, 
Анъладым — 

Янъгъызлыкъ пек къыйын бир шей, 
Бош чёллер ичинде серсерий юрьмек. 
Сувсыз ер, 

Чокъ къум... 

Мейва етишмей, 

Бу ерде, эльбетте, кьыйындыр юрьмек. 
Къол-къолгъа бердик биз, 

Эмекке сарылдыкъ, 

Достларны чагъырдыкъ, 
Узакъ-якъындан, 

Кимерде къувандыкъ, 

Кимерде дарылдыкъ, 

Чокъ эмек къойдыкъ биз ильнинъ багърында. 
Тарлагъа акътылар шыфалы сувлар, 
Оларны къуру ер къанып синъирди. 
Яз бою тарлада сесленди йырлар, 
Кузь кельди. 

Билял Мамбет 


Ач топракъ берекет берди. 
Чалыштыкъ, 

Ернинъ эп ренки денъишти, 
Эмекнинъ кетирген шурети артты. 
Адымыз анъылды гъалебе-енъиште, 
Севгимиз бу ерде эп тамыр атты. 


1960 <. 

Дуйгъуларым 


КУЛЬМЕСЕ ГУЗЕЛЛЕР 


[уль чабакълар бошап къалды, 
Къалдырымлар джам тюсте. 
Чана тайгъан бала толды 
Къыр этеги, ёкъушта. 


Мергин авджы ёлгъа чыкъты, 
Тавшан къоркъудан къачты... 
Табиатны сувукъ сыкъты, 
Сачакътан бузлар саркъты. 


Сонъ, кунь кельди, бузлар ирип — 
Сувлар шырылдап акъты... 
Топракъ ешиль антер кийип — 
Баарь ал гуллер такъты. 


Къар ягъмаса ич, ачармы 
Эди баарьде гуллер? 

Кунь шавлели нур сачармы 
Кульмесе шу гузеллер? 


1965 с. 

Билял Мамбет 


ЯШАП ОЛАМАМ 


Бир данем, йылдызым, дединъ сен бир кунь 
Корюшкен кунюмиз озен боюнда. 

Адамны йылдызгъа бенъзетмек мумкюн, 
Ишхане, тарлада... 

Эмек къойнунда. 


Лякин мен, севгилим, сенчюн бир заман, 
Иылдызлар сырыдай гизли къалалмам. 
Асретлик азабын мен ич чекалмам, 
Зоре* киби бир озюм яшап олалмам. 


1972 е 


ж Зоре — йылдызнынъ ады. 


Әр 16 52 — 


Дуйгъуларым 


СЕН ЁКЪСЫНЪ 


Озь ренкини къызгъанмай козьлеринъе 
Берген денъиз... 

Анъладым корьген чагъда. 

Лякин, джевап бермединъ сёзлериме, 
Тек экимиз эдик шу куню багъда. 


Мен ашыкъкъа бир агъыз джевабынъны 
Денъиз киби, теренде сакълайсынъмы? 
Манъа назлы бакъышынъ — севгинъми бу, 
Ёкъса, ялынъыз, хатрими ёкълайсынъмы? 


Саиллерге чыкъам мен, мавы далгъа, 
Шувулдай да гонълюмни алып кете. 
Багъча бетке чевирилем, бакъам ёлгъа 
Узакъ ёллар... 

Сен ёкъсынъ къыз, куньлер оте. 


Оте; 

Билял Мамбет 


ЯНМАДАН СЁНДИМИ? 


Пек терен къар ягъды, орманлар башына, 
Тарлалар кийдилер акъ антерини. 

Тек озюм отурам чокъракъ башында, 
Къапатты къар янымда сенинъ еринъни. 


Кеттинъ де бир даа ич де кельмединъ, 
Баарь, яз, кузь кечти... 

Сен къайтмаз олдынъ. 

Къабаат мендеми?.. 

Не ичюн бильмедим, 

Тюшюне, тюшюне ерулдым, талдым. 


О, сенинъ сонъки кетишинъ эдими? 
Севгимиз кунеши янмадан сёндими? 


1961 с. 


Әр 18 а2—— 


Дуйгъуларым 


ТАНЪ МААЛИ 


Танъ маали... 
Къаялыкътан, 

Озеннинъ 

Темиз 

Буллюр 

Суву чагълап акъкъанда... 
Ян-янаша 

Сезем сеннен озюмни, 

Эм ойланам 

Талийимиз акъкъында. 


Гонълюме бенъзеп 
Къалкъсын далгъасы! 
Къаялыкътан 

Акъкъан сувлар, чагъласын! 
Севдаларгьа 

Багьышлагһан йырынъда, 
Бизлерни де 
Къавуштырсын, 

Багъласын! 

1968 с. 


Билял Мамбет 


ИЧ СЕНМЕЗ 


Серник ёкътыр... 

Чакъмакъ ташнен сигарым якътым, 

Учкъунлар эп сачралды ташнынъ устюнден. 

ШУ дакъкъа тюшюнджели козьлерге бакътым; 
Эеджанлы юрек тепе эди коксюнъде. 

Не олды я, севгимизни бенъзетип шу ань, 

Таштан чыкъкъан учкъунларгъа, сенер сандынъмы? 
Севги янар, алевленир... 

Къандынъмы бунъа. 

Учкъунларнен башланыр, алевленир, инан. 


1968 с. 


—— 120 «-- 


Дуйгъуларым 


ВАКЪЫТ 


Билем, 

О шенъ яшлыкъ бир даа дёнмез, 
Къайтмаз козьлерге нур ве шавлелер. 
Козьлер ве дудакълар бир даа шай кульмез, 
Чюнки, 

Сенюккенлер анда алевлер. 

Лякин мен инанам, 

Кене шай олур, 

О гьондже леблерден чыкъар татлы сёз. 
Олардан юрегим бир атеш алыр. 
Якъар-яндырыр мени сырлы козь. 
Тюшюнем, 

Тюшюнем... 

Ойле де тань ата, 

Вакьыт исе озь дегенин япа. 


1976 <; 

Билял Мамбет 


Корьдим мен, чокъ тюрлю чечеклер осе, 
Дагъ-ляле, керьтик гуль, къозы япрагъы... 
Чевреде къой-къозы сюрюси кезе, 
Меракълы корюне Ватан топрагъы. 


Корьдим, сен асрагъан къатмерли гуллер, 
Бир вакъыт козюмнинъ огюнден кетмей. 
Я анда шенъ отькен къушлар, бульбуллер... 


Екһ, джаным, тарифке менде сёз етмей! 


1980 с. 


—— 122 «-- 


Дуйгъуларым 


САГЪЫНУВ 


Сагъынчнынъ сеси ёкъ — ферьяд котерир, 
Юкъудан уянтыр яры геджеде. 

Эли ёкъ, козю ёкъ, унер косьтерир, 
Акълынъда къалмаз джумле, эджа да. 
Турып кетерсинъ яткъан еринъден, 
Озюнъни къоймагъа ер тапалмазсынъ, 
Ватанны сагъынмакъ котерир еринъден, 
Иджретте бир дакъкъа тынч къалалмазсынъ. 
Сагъынмакъ — бир дешет, къальбинъден сора, 
Ич бир шей корюнмез сагъынсанъ ананы. 
Истесенъ бинъ чешит ёлларын ара, 
Тапмазсынъ ёлунъны кеседжек мананы. 
Эгер яр акълынъа тюшсе узакъта 
Озюнъни къапавлы мабюс этерсинъ, 
Санки эль-аякъ булуна тузакъта, 

Эр шейни быракъыр эвине кетерсинъ. 
Сагъынчнынъ сеси ёкъ — юкъуны боле, 
Хаялгъа далдыра, башынъны сара. 
Сагъынч инсаннен берабер оле, 

Инанмаз экенсинъ къальбинъден сора. 
Сагьынчнынь тили ёкъ — эр шейни айта, 
Сагъынч ашыкътыра мейва пишмесин, 
Аллагъа ялварам къайта ве къайта, 
Сагъынч кимсенинъ башына тюшмесин. 


2003 с. 

Билял Мамбет 


КУЗЬДЕ 


Куэь, 

Саарь... 

Япракълар узре буллюр чыкъ, 
Сефалыдыр багьчаны корьмек ве юрьмек. 
Яренънен корюшсенъ багьчада сыкъ-сыкъ, 
Тазе кузь елинен тола эп кокрек. 

Эр ерде зенгинлик, 

Эр ерде боллукъ, 

Янынъда гуль юзлю яренъ булуна. 

Даима берабер, 

Эм чебер къоллу, 

Джильвеси шавлели чыракъ ёлунъда. 
Эльбетте, 

Акълынъда эйилик догъа, 

Дейсинъ, 

Джильвелеринъ эбедий къалсын. 

Эр вакъыт къол тутып чыкъайыкъ ёлгъа, 
Кузь кечер, 

Севгимиз эбедий олсун! 


1978 с. 


—— 124 «-- 


Дуйгъуларым 


Юксек дагъгъа чыкъкъанда, 
Мен юксельдим беллеме, 
Сени бойле юксек эткен 
Ашагъыда дагълар бар. 

Атта, айгъа чыкъсанъ биле, 
Мен шерефлим, беллеме, 
Санъа юрек, къувет берген 
Озь халкъынъ, Ватанынъ бар. 
Ватан къуванчы 


1987 с. 


КУНЬ КЕЛЬДИ... 


Мукъаддес кунеш нурыны 

Азат топракънынъ юзюне сачты. 
Ешерди койимнинъ багъ ве къырлары. 
Омюр зевкъ къапысын бизлерге ачты. 
Ялыгъа яслангъан далгъалы денъиз. 
Шувулдай ташларгъа урула, чайкъала, 
Бойле бир бахтны ким берди, 
Сейленъиз?.. 

Гоньлюм къуванчлар ичинде чалкъана... 


1997 <; 

БИЗЛЕР БОЙЛЕ ЧАЛЫШКЪАН ЭДИК 


1957 сенеси ана тилимизде газета чыкъып башлайджакъ, 
деген хабернинъ илян олунмасы менимчюн ве бутюн къы- 
рымтатар яшлыгъы, умумен халкъычюн буюк бир къуванч 
олды. О вакъыт Самаркъанд шеэриндеки кооператив ин- 
ститутынынъ 3-нджи курс талебеси эдим. Шеэрде чешит 
окъув юртларында окъугъан ве чалышкъан достларым ве 
танышларымнен анълашып, абуне топлулыгъы мейдангъа 
кетирдик. Талебе аркъадашларымдан Риза Фазыл, Сер- 
вер Умеров, Лютфий Ильясов, Ибраим Сеферов, Энвер 
Абдураманов, белли шаирлеримизден Абдураим Алтанълы 
ве Черкез-Али шеэр-шеэрден, район-райондан, кой-кой- 
ден юрип, эр бир къырымтатар къорантасына барып, га- 
зетамызгъа абуне топлап башладыкъ. Бойлеликле, газе- 
тамыз дёрт бинъ эки юзь нусхада чыкъкъан олса, онынъ 
учь бучукъ бинъден зиядеси Самаркъанд виляетинден эди. 
Япкъан ишимизнинъ нетиджеси оларакъ газетанынъ ильк 
санларындан биринде Риза Фазылнен экимизнинъ фото 
суретимиз де чыкъты. 

1957 сенеси газетамызнынъ саифелеринде ильк шиирле- 
римнинъ дердж олунмасы меним ичюн гъает буюк вакъиа 
олды. Озюмде ана тилимизде иджад этмек эминлиги догъды. 

Газетагъа джан-гонъюльден сарылдым. Оны башындан 
сонъунадже окъуп чыкъа эдим. Анъламагъан сёзлеримни 
энъ эвеля ана-бабамдан, самаркъандлы эсли-башлы шаир- 
леримизден сорап огрене эдим. Нетиджеде озюмде он беш 
бинъ сёзлюк лугъат пейда эттим. 

Дуйгъуларым 


Институтны битирген сонъ, Чырчыкъ шеэрине ёлланыл- 
дым. Анда тиджарет саасында чалышкъаныма бакъмадан, 
къолумдан газета тюшмей эди. Сыкъ-сыкъ озюмнинъ де 
хаберлерим дердж олунып тура эдилер. 

1965 сенеси газетамызнынъ колеми буюди, афтада 
эки дегиль де, учь дефа чыкъармакъ къарарына келинди. 
Муарририетке янъы хадимлер керек олды. Бир сыра исти- 
датлы яшларнен берабер мен де ишке давет олундым. Газе- 
танынъ мектюплер ве хаберджилернен чалышув болюгине 
мудир таинлендим. Эльбет, газета аятыны, матбуат хызме- 
тини даа кереги киби бильмеген хадимге бу вазифени эда 
этмек енгиль дегиль эди. Лякин чокъ йыллыкъ теджрибе 
саиплери олгъан белли эдиплеримиз ве журналистлеримиз 
устазлыкъ япкъан ерде бизлер эр сой зорлукъларны енъ- 
дик. Къомшу озьбек ве рус муарририетлеринде чалышкъан 
мектюплер болюклерининъ ишлеринен де якъындан таныш 
олдым. 

Лякин теэссюфлер олсун ки, о заман халкъымыз арасын- 
да анълашылмамазлыкълар да олды. Чалышып башлагъа- 
нымызнынъ дёртюнджи айында базы инсанлар арасында: 
«Ленин байрагъы» бизим газетамыз дегиль, о бизлерни 
омюрлик сюргюнликте алып къалмакъ ичюн хызмет эте- 
джек. Онъа кимсе язылмасын! Бизге ойле газета керекмей. 
Бизлер не вакъыт Ватангъа къайтсакъ газетамызгъа о за- 
ман язылырмыз, деген сёзлер даркъады. Газетамызнынъ 
нусхасы кунь-куньден эксилип башлады. 1965 сенесинедже 
учь бинъден зияде газета алгъан Бекабад шеэр ве районын- 
да, абуне компаниясы битмесине аз вакъыт къалгъанда, 

«Ленин байрагъы»на олгъаны-оладжагъы эки абунеджи 
язылгъаны белли олды. 

Не япмакъ керек2.. Муаррирнинъ муавини, халкъымыз- 
нынъ белли языджысы Шамиль Алядин: «Абселям, биз- 
де махсус болюк чалыша. Ярын онынъ мудирини, аджеле 
суретте, Бекабадкъа ёлламакъ керек. Барып меселенинъ 
асылыны бильсин, ишни ёлуна къойып кельсин», — деди. 

Мен анда энъ эвеля миллий арекетимизнинъ яш ишти- 
ракчилеринден бири Арсен Альчиков иле корюштим. Онъа 
меселени анълаттым. Арсен азачыкъ тюшюнген сонъ: «Бу- 
гунь акъшам таксиджи Эбазернинъ эвинде топланаджакъ- 
мыз. Сен де кель, манъа айткъан сёзлеринъни анда текрар- 
ласанъ етер, башкъа шей керекмей», деди. Ойле де яптым. 

Саат еди къарарларында Эбазер агъанынъ эвине ба- 
рып чыкътым. Анда эллиге якъын адам топлангъан. Ёл- 
башчылары Джеппар Акимов ве Мааррем Мартынов мени 
сыджакълыкънен къаршылап алдылар. Мен оларгъа месе- 
лени анълаттым. Джеппар агъа бир сыра тедбирлер кечир- 
мекни ортагъа сюрди. Нетиджеде эртеси куню шеэрнинъ 
меркезиндеки «Октябрь» кинотеатрнинъ бинасында шиири- 
ет акъшамы отькерильди. Пек чокъ адам топланды. Белли 
шаиримиз Сеитумер Эмин, мен ве бир сыра авескяр шаирлер 
иштирак эткен акъшам пек меракълы кечти. Хусусан Сеиту- 
мер агъанынъ атешли сатырлары кутьлени пек эеджанлан- 
дырды. Зал толусы инсанлар арасында миллий меселемизге 
лякъайд бакъкъан адам олмагъаны ачыкъ корюне эди. 

Мен де бири-бири артындан эки-учь шиир окъудым. 
Ериме барып отурыр-отурмаз санагъа яш бир къадынчыкъ 
чапып чыкъты: 

— Джемаат манъа мусааде этинъиз, шимди гузель 
шиирлер окъугъан Билял Мамбетнинъ 1957 сенеси язгъан 
« Ватанымны хатырлап» шиирини окъуйжагъым, — деди. 

Узун шиирни башындан сонъунадже инсаннынъ юре- 
гини титретиджи бир сеснен, аэнкнен окъуды. Мен пек 
эеджанландым, тааджиплендим. Чюнки мен оны Самар- 
къанд виляети черчивесиндеки МИЛЛИЙ арекет иштиракчи- 
лерининъ истегинен язгъан эдим. Шиир эльбет халкъымыз 
арасында пек тез даркъалды. Бундан хабердар олгъан тертип 
къоруюджылары мени пек къыйнадылар, атта институттан 
къувмакъ хавфы ДОГЪДЫ. О заман шиирнинъ эльязмасыны 
якъкъан, екъ эткен ЭДИМ. Эртеси куню шу къадынчыкътан 
оны гьайрыдан язып алдым. Къач йыллардан сонъ оны те- 
крар окъуркеним озюм де пек тесирлендим, эзберлеп алдым: 


Хатире язайым бир шиир бугунь, 
Сёзлерин юрегим терюнден алып, 

Он учь йыл эвельси олдым мен сюргюн 
Сувукъта бузлагъан гуль киби солып. 


Эвим ёкъ, коюм ёкъ, къайда барайым, 
Догъгъан Ватаным иракъта къалды. 
Козюме корюнмей кимден сорайым, 
Бельки гуль-чечеги сарарды, солды. 


Не гунам бар эди, яш бала эдим, 
Бильмездим дюньянынъ акъ ве къарасын. 

Башыма келеджек халны бильмедим, 
Бугунь мен чекерим гонъюль ярасын. 


Анамнынъ, бабамнынъ севген топрагъы, 
Ич де силинмез анъдан, юректен?! 
Козюмнинъ огюнде чешме-чокърагъы, 
Мейва джыйгъанларым юклю теректен. 


Акъылдан чыкъармы юзюм багълары, 
Денъизден ельпиреп эскен еллери. 
Баарь ягъмуры ювып дагъларын, 
Озенлерге толып акъкъан селлери. 


Акъылдан чыкъармы гуль чименликлер, 
Чайырда эрылгъан, ляле къокъусы. 
Къайда о тогъайлар, эм юзерликлер, 
Тюшюнсе адамнынъ къача юкъусы. 


Озен бойларында яйылып оськен, 
Къайда о гузеллик, ешиль больдирген. 
Къайда о къыбладан зарф иле эскен, 
Рузгярнынъ кучюнен денген дегирмен?! 


Акъылдан чыкъармы гузель Къырымнынъ, 
Къырында етишкен касук джигдеми. 
Тютюн тарлалары, юзюм багълары, 
Багъчада етишкен джевиз, бадеми. 


Чюнки о эписи баба-дедемнинъ, 
Къан тери тёкюльген эмек мейвасы. 

Багъларнынъ четинде оськен тереклер, 
Халкъымнынъ юректен севген айвасы. 


Сорсанъыз, унутмакъ олурмы оны?! 

Он учь йыл дегиль де, юзь йыллар кечсе. 
Шимдилик зевкъыны сюрсе де ятлар, 
Кунь келир Дюльдюльден минермиз атлар. 


Ё рттырып барармыз узакъ иллерден, 
Ана-Ватанымыз алын сормагъа. 
Гъурбетлик юкюни ташлап беллерден, 
Къырымда янъы бир аят къурмагъа. 


О бизим акъикъий макъсад ёлумыз, 
Онынъле багълыдыр келеджек хаят. 
Достларым, ёкъ бизим сагъ ве солумыз, 
Ярынки кунь ичюн халкъынъны уянт! 


Айланма артынъа, бакъма сагъ-солгъа, 
Макъсад ве ниетинъ бир ерде олсун! 
Етер къыйналдыгъынъ чыкъ энди ёлгъа, 
Ватангъа кетерсенъ, огъурлар олсун! 


Амма ич тюшюнме, курештен къалма, 
Ёкъ олсун, ят ильнинъ кумюш -парасы, 
Вазгеч сен, дегеннинъ сёзюне къанма 
Ватансыз тюзельмез юрек ярасы. 
(«Ватанымны хатырлап», 1957 с.) 


Билял Мамбет 


Учь-дерт кунь кьызгьын чалышувымыз нетиджесинде 
учь бинъден зияде абунеджи къошулды. Вакъытнынъ кеч- 
месинен халкъ арасында бойле ишлер алынып барылыркен 
нетиджеде 70-нджи сенелернинъ башларына келип, газе- 
тамызнынъ бир йыллыкъ нусхасы 25 бинъни кечти. О за- 
ман джемаатымыз чокълукъны тешкиль эткен ишханелер 
янында 167 хаберджилер болюклери мейдангъа кетириль- 
ди. Оларнынъ янында бир йылда газетамызгъа энь азынен 
учь-дёрт макъале язгъан 800 штатсыз хаберджи чалышты. 

Бир тарафтан халкъымызнынъ Ватан асретлигини чекюви, 
экинджи тарафтан коммунист режимининъ сыкъынтысы ха- 
димлеримизге кереги киби чалышмагъа имкянлар бермей эди. 

Мектюплер болюгининъ фаалиети даима девлет хавф- 
сызлыгьы комитетининь незарети алтында исе де, халкъы- 
мызнынъ миллий арекети ве шу саада япылгъан ишлери 
акъкъында язылгъан хаберлер, мектюплер ве дигер веси- 
къалар муарририетке келип тюшкенде, оларны биз генчлер 
берабер окъуй эдик. Бундан хабердар олгъан незарет теш- 
киляты мени севимли ишимден къувды. Мен, эки баланынъ 
бабасы, бир йыл девамында Ташкент ичинде ишсиз юрь- 
дим. Къорантаны кечиндирмек иши зенаатдашым, омюр 
аркъадашым Уриенинъ назик омузларына юкленильди. О 
рухий азаплар ичинде исе де, бир заман тюшкюнликке огъ- 
рамады. Насыл ёлларнен олса да, ишимизни ёлуна къойма- 
гъа тырышты. Бу бахтсызлыкътан бизни, баш муарриримиз 
Абселям агъа къуртарды, мени ишке къайтарып алды. 

1987 сенеси Громыконынъ ТАСС хабери халкъымызны 
якъып йыкъты. [азетамызнынъ хадимлери эписи бир олып, 

оны ана тилинде басмакътан баш тарттылар. Йигирми дёрт 
адамдан ибарет муарририет хадимлери эписи меним ода- 
ма топланып, мен о вакъытта газетанынъ медениет болю- 
гини идаре эте эдим, наразылыкъ акциясыны башладыкъ, 
яни иш ташладыкъ. Он секиз кунь девам эткен бу вазиет 
Озьбекистаннынъ бутюн кошелерине — къырымтатарлар 
яшагъан районларгъа ве ишханелерге даркъады. Эр кунь 
Чырчыкътан, Андижандан, Самаркъанддан, Маргиландан 
чешит ерлерден секиз-он телеграмма келип башлыды. Эр 
кес бизге къошулмакъта эдилер. 

Бу вакъыт муарририетимизге Русиенинъ Краснодар ульке- 
синден Рефат А дельсеитов бир къач адамнен берабер кельди. 
Олып кечкен субеттен сонъ, кери къайтып кеттилер. Экинджи 
куню олардан телеграмма алдыкъ. Анда, йигирми беш бинъ 
къырымтатар иш ташлагъаны акъкъында айтыла эди. 

Бу хабер ялынъыз бизде дегиль де, бутюн дюньягъа 
яйылды. Бинълернен иш ташлагъан адамларымыз 47-инджи 
мадде боюнджа, яни ич бир ерге ишке алмамакъ къарары- 
нен, меджбурий иштен бошатылдылар. 

Эльбет, бугунь халкъымызнынъ тарихыны, медениетини, 
тилини, эдебиятыны, сиясетини — миллий арекетини кось- 
териджи кузьгю «Янъы дюнья» газетасынынъ 85 йыллы- 
гъы къайд этилеяткъан вакъытта, онынъ басып кечкен ёлу- 
ны эеджансыз, юрек яныгъысыз хатырламамакъ мумкюн 
дегиль. Ана-Ватанымызда онынъ ёлу айдын олсун. Ватан 
саиплигини эльде этмек ичюн курешмекте олгъан халкъы- 
мызнынъ акъикъий досту, субетдеши, сырдашы олувыны 
девам этсин. Бу иште онъа буюк мувафакъиетлер тилеймиз! 


Билял Мамбет, 2003 с. 

